ET Euroopa Liidu Teataja L 322/4

NÕUKOGU MÄÄRUS (EL) 2015/2265,

7. detsember 2015,

millega avatakse teatavate kalandustoodete autonoomsed liidu tariifikvoodid ja sätestatakse nende haldamine aastatel 2016–2018

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 31,

võttes arvesse Euroopa Komisjoni ettepanekut

ning arvestades järgmist:

(1) Teatavate kalandustoodete tarned liidus sõltuvad kolmandatest riikidest pärinevast impordist. Viimase 18 aasta jooksul on kalandustoodete tarbimise vallas suurenenud liidu sõltuvus impordist. Selleks et mitte ohustada kalandustoodete tootmist liidus ning tagada liidu töötleva tööstuse piisav varustatus, tuleks teatavate toodete imporditollimaksude kohaldamist vähendada või kohaldamine peatada asjakohase mahuga tariifikvootide piires. Võrdsete võimaluste tagamiseks liidu tootjatele tuleks arvesse võtta ka üksikute kalandustoodete tundlikkust liidu turul.

(2) Nõukogu määrusega (EL) nr 1220/2012 (1) avati teatavate kalandustoodete autonoomsed liidu tariifikvoodid ja sätestati nende haldamine aastatel 2013–2015. Kuna nimetatud määruse kohaldamisaeg lõpeb 31. detsembril 2015, on oluline, et selles sisalduvad asjakohased reeglid oleksid kajastatud aastatel 2016–2018.

(3) Kõikidele liidu importijatele tuleks tagada võrdne ja pidev võimalus kasutada käesolevas määruses sätestatud tariifikvoote ning asjaomaste kalandustoodete importimisel liikmesriikidesse tuleks pidevalt kohaldada kvootide jaoks ette nähtud tollimaksumäärasid kuni tariifikvootide ammendamiseni.

(4) Komisjoni määrusega (EMÜ) nr 2454/93 (2) on ette nähtud tariifikvootide haldamise süsteem vabasse ringlusse lubamise deklaratsioonide aktsepteerimise kuupäevade kronoloogilise järjekorra alusel. Käesoleva määrusega avatud tariifikvoote peaksid haldama komisjon ja liikmesriigid vastavalt kõnealusele süsteemile.

(5) Euroopa Liidu ja Kanada vahelise laiaulatusliku majandus- ja kaubanduslepingu kohaldamine muudab liidu turule soodustingimustel juurdepääsu krevettide ja garneelide (Pandalus borealis) puhul, mille suhtes kohaldatakse käesoleva määruse alusel tariifikvooti. Kõnealust kvooti tuleks seega kohandada, et tagada liidu turule juurdepääsul samal tasemel soodustingimused nagu enne kõnealuse lepingu jõustumist või ajutist kohaldamist.

(6) Euroopa Majandusühenduse ja Norra Kuningriigi vahelise lepingu lisaprotokolli, mille üle peeti läbirääkimisi paralleelselt EMP 2014.–2021. aasta finantsmehhanismiga, kohaldamine muudab liidu turule soodustingimustel juurdepääsu heeringa puhul, mille suhtes kohaldatakse käesoleva määruse alusel kahte tariifikvooti. Kõnealuseid kvoote tuleks seega kohandada, et tagada liidu turule juurdepääsul samal tasemel soodustingimused nagu enne kõnealuse lisaprotokolli jõustumist või ajutist kohaldamist.

(7) On oluline tagada töötleva kalatööstuse toorainega varustamise kindlus, mis võimaldaks jätkuvat majanduskasvu ja investeeringuid, ning eriti tähtis on võimaldada tollimaksude peatamise muutmist kvootideks ilma varustamist katkestamata. Seetõttu on teatavate kalandustoodete puhul, mille suhtes kohaldati peatamist, asjakohane ette näha süsteem, mis teatavatel tingimustel toob kaasa kohaldatavate tariifikvootide automaatse suurendamise.

(8) Liikmesriikidel tuleks lubada kasutada tariifikvoodimahust vajalikke koguseid vastavalt nende tegelikule impordile, et tagada nimetatud tariifikvootide ühise haldamise tõhusus. Kuna selline haldusmeetod nõuab liikmesriikide ja komisjoni tihedat koostööd, peaks komisjonil olema võimalik jälgida, kui kiiresti tariifikvoodid ammendatakse, ning ta peaks teavitama sellest liikmesriike,

ON VASTU VÕTNUD KÄESOLEVA MÄÄRUSE:

Artikkel 1

Lisas loetletud toodete imporditollimakse vähendatakse või nende kohaldamine peatatakse tariifikvootide piires lisas osutatud ajavahemikuks ning selles näidatud määras ja koguses.

Artikkel 2

Käesoleva määruse artiklis 1 osutatud tariifikvoote hallatakse määruse (EMÜ) nr 2454/93 artiklite 308a, 308b ja artikli 308c lõike 1 kohaselt.

Artikkel 3

1. Tariifikvooti, mida vastavalt käesoleva määruse lisale kohaldatakse keedetud ja kooritud, töötlemiseks ettenähtud krevettide ja garneelide (Pandalus borealis ja Pandalus montagui) suhtes järjekorranumbri 09.2794 all 30 000 tonni ulatuses aastas, vähendatakse automaatselt 7 000 tonnile aastas alates selle aasta 1. jaanuarist, mis järgneb aastale, mil jõustub Euroopa Liidu ja Kanada vaheline laiaulatuslik majandus- ja kaubandusleping või mil seda hakatakse ajutiselt kohaldama, olenevalt sellest, kumb on varasem.

2. Tariifikvooti, mida vastavalt käesoleva määruse lisale kohaldatakse töötlemiseks ettenähtud heeringa, tükikaaluga üle 100 g või liblikfilee tükikaaluga üle 80 g, suhtes järjekorranumbri 09.2788 all 17 500 tonni ulatuses aastas, vähendatakse automaatselt 12 000 tonnile aastas alates kahe kuu möödumisest kuupäevast, mil jõustub Euroopa Majandusühenduse ja Norra Kuningriigi vahelise lepingu lisaprotokoll, mille üle peeti läbirääkimisi paralleelselt EMP 2014.–2021. aasta finantsmehhanismiga, või mil seda hakatakse ajutiselt kohaldama, olenevalt sellest, kumb on varasem. Automaatset vähendamist ei kohaldata aga juhul, kui tariifikvoodi jääk asjaomasel ajal on võrdne või väiksem kui 12 000 tonni.

3. Tariifikvooti, mida vastavalt käesoleva määruse lisale kohaldatakse töötlemiseks ettenähtud heeringa suhtes, mis on vürtside ja/või äädikaga töödeldud, soolvees ning mida säilitatakse tünnides, mille vedelikuta netomass on vähemalt 70 kg, järjekorranumbri 09.2792 all 15 000 tonni ulatuses aastas, vähendatakse automaatselt 7 500 tonnile aastas alates kahe kuu möödumisest kuupäevast, mil jõustub Euroopa Majandusühenduse ja Norra Kuningriigi vahelise lepingu lisaprotokoll, mille üle peeti läbirääkimisi paralleelselt EMP 2014.–2021. aasta finantsmehhanismiga, või mil seda hakatakse ajutiselt kohaldama, olenevalt sellest, kumb on varasem. Automaatset vähendamist ei kohaldata aga juhul, kui tariifikvoodi jääk asjaomasel ajal on võrdne või väiksem kui 7 500 tonni.

4. Komisjon teavitab põhjendamatu viivituseta liikmesriike sellest, et lõigetes 1–3 sätestatud tingimused on täidetud, ning avaldab teabe uute kohaldatavate tariifikvootide kohta Euroopa Liidu Teataja C seerias.

Artikkel 4

1. Komisjon teeb põhjendamatu viivituseta kindlaks, kas kalandustoote puhul, mille suhtes vastavalt lisale kohaldatakse käesolevat artiklit, on asjaomase kalendriaasta 30. septembri seisuga kasutatud ära 80 % aastasest tariifikvoodist. Kui on, siis suurendatakse lisas sätestatud aastast tariifikvooti automaatselt 20 % võrra. Suurendatud aastane tariifikvoot on kõnealuse kalandustoote suhtes asjaomasel kalendriaastal kohaldatav tariifikvoot.

2. Vähemalt ühe liikmesriigi taotlusel ja ilma et see piiraks lõike 1 kohaldamist, teeb komisjon kindlaks, kas kalandustoote puhul, mille suhtes vastavalt lisale kohaldatakse käesolevat artiklit, on enne asjaomase kalendriaasta 30. septembrit kasutatud ära 80 % aastasest tariifikvoodist. Kui on, siis kohaldatakse lõiget 1.

3. Komisjon teavitab põhjendamatu viivituseta liikmesriike sellest, et lõikes 1 või 2 sätestatud tingimused on täidetud, ning avaldab teabe uute kohaldatavate tariifikvootide kohta Euroopa Liidu Teataja C seerias.

4. Lõike 1 kohaselt suurendatud tariifikvooti ei tohi asjaomase kalendriaasta jooksul enam uuesti suurendada.

Artikkel 5

Komisjon ja liikmesriikide tolliasutused teevad tihedat koostööd, et tagada käesoleva määruse kohaldamise nõuetekohane haldamine ja kontroll.

Artikkel 6

Käesolev määrus jõustub kolmandal päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2016 kuni 31. detsembrini 2018.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. detsember 2015 Nõukogu nimel eesistuja C. CAHEN

(1) Nõukogu 3. detsembri 2012. aasta määrus (EL) nr 1220/2012, mis käsitleb kaubandusega seotud meetmeid, et tagada liidu töötlejate varustamine teatavate kalandustoodetega aastatel 2013–2015, ning millega muudetakse määrusi (EÜ) nr 104/2000 ja (EL) nr 1344/2011 (ELT L 349, 19.12.2012, lk 4).

(2) Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).